text: Grænsehandel blomstrer igen
  17 februar 2010 kl. 16.52
  Kombinationen af økonomisk nedtur og højere afgifter på sukkervarer som for eksempel chokolade og sodavand har skabt et mindre opsving i grænsehandlen.
  Og der er stadig noget at spare, hvis man køber stort ind.
  Carsten og Simon Skøtt, Kragelund ved Horsens, købte i dag 18 rammer øl, 15 rammer sodavand og to rammer cider i en butik syd for grænsen. Besparelsen i forhold til danske butikker blev på omkring 1.800 kroner.
  
  Fokus på prisen
  - Fra nærområdet er der flere, som krydser grænsen, når de skal købe ind. Der er også et stigende antal familier, som tager en udflugt til grænseområdet, når der skal købes stort ind af de mest populære grænsevarer, vurderer Susanne Bygvrå, der er lektor ved Institut for Grænseforskning ved Syddansk Universitet.
   
  Den største grænsekøbmand, Fleggaard, har haft vækst i både omsætning og indtjening i det seneste regnskabsår.
  